श्रीमदभागवत कथा के श्रवण से कष्टों से मिल जाती है मुक्ति : शास्त्री
स्थानीय श्रीरामधन रान्दड़ भवन में शनिवार से संगीतमय श्रीमदभागवत कथा का शुभारंभ हुआ। ब्रजमोहन श्याम सुंदर व्यास द्वारा अपने पिता बिरदीचंद माता जड़ाव देवी की स्मृति में कथा का आयोजन करवाया जा रहा है। सुबह 9:30 बजे श्रीचारभुजा मंदिर से कथा स्थल तक गाजे-बाजे के साथ कलश यात्रा निकाली गई। लाल पीली साडियां पहने महिलाओं ने सिर पर कलश धारण कर रखे थे। मार्ग में जगह-जगह कलश यात्रा के जुलूस पर पुष्प वर्षा की गई एवं जुलूस का स्वागत किया गया। कथा स्थल पहुंचने के बाद दोपहर दो बजे से कथा का आरंभ हुआ। कथा वाचक पंडित मालीराम शास्त्री ने श्रीमद भागवत की महिमा बताते हुए कहा कि भागवत सभी शास्त्र, वेद पुराणों का सार है। इसको सुनने मात्र से प्राणी समस्त प्रकार के दुख कष्ट से मुक्त हो जाता है। जहां कहीं भी भागवत का वाचन हो वहां पर अवश्य पहुंचना चाहिए। शास्त्री ने भीष्म चरित्र का वर्णन करते हुए कहा कि मनुष्य को दृढ़ संकल्पी होना चाहिए तभी वह किसी काम को समय पर पूरा कर सकता है। उन्होंने विनम्र आचरण रखने की बात कहते हुए बताया कि ज्ञानी के स्वभाव में हमेशा विनम्रता झलकती है। विनम्र मनुष्य हर व्यक्ति का दिल आसानी से जीत लेता है। उन्होंने क्रोध पर नियंत्रण रखने एवं जीवन में व्यवहारिकता बनाए रखने पर जोर देते हुए कहा कि अति लालसा दुखों का मूल कारण है। शास्त्री ने बताया कि संतों की वाणी कभी मिथ्या नहीं जाती है। कार्यक्रम के दौरान जोपट व्यास परिवार की ओर से बृजमोहन, श्याम सुंदर, सुरेशचंद, श्रीगोपाल व्यास, रामप्रसाद, जगदीश आदि ने कथा वाचक पंडित मालीराम शास्त्री का अभिनंदन किया।
मकराना. रान्दड़भवन में शुरू हुई भागवत कथा में उपस्थित श्रद्धालु।
hin_Deva hin_Deva hin_Deva